Končno poročilo pooblaščenca za zaslišanje (1)

Tovornjaki (Scania)

(AT.39824)

(2020/C 216/06)

1. Ta zadeva se nanaša na kršitev člena 101 PDEU in člena 53 Sporazuma EGP, tj. na usklajevanje cen in poviševanja bruto cen za prodajo srednjetežkih in težkih tovornjakov ter na […] časovno razporeditev in prenos stroškov v zvezi z uvedbo modelov, ki so skladni z novimi okoljskimi standardi.

2. Gre za hibridni primer kartelne zadeve. Komisija je že 19. julija 2016 sprejela sklep, naslovljen na pet podjetij, ki so se odločila za postopek poravnave v kartelni zadevi („sklep o poravnavi“) (2). Ta osnutek sklepa je naslovljen na družbe Scania AB, Scania CV AB in Scania Deutschland GmbH (skupaj „Scania“), ki na koncu niso predložile vlog za poravnavo, čeprav so prav tako sodelovale v pogovorih o poravnavi.

3. Komisija je sprejela obvestilo o nasprotovanju, o čemer je bila Scania novembra 2014 uradno obveščena. V naslednjih mesecih je bil Scanii omogočen dostop do spisa. Od Scanie nisem prejel nobene pritožbe ali zahtevka v zvezi s tem dostopom.

4. Scania je 26. julija 2016 kmalu po sprejetju sklepa o poravnavi zaprosila, da ji Generalni direktorat za konkurenco („GD za konkurenco“) predloži seznam dokumentov, dodanih spisu po prvotno omogočenem dostopu, da bi ugotovila, ali obstajajo morebitni razbremenilni dokazi. Potem ko je Scania prejela seznam dokumentov, dodanih spisu med 20. novembrom 2014 in 10. avgustom 2016, je zahtevala dostop do več dokumentov, navedenih na seznamu. GD za konkurenco je odobril dostop (v prostorih Komisije) do nekaterih od teh dokumentov, in sicer do dokumentov, ki vsebujejo postopkovne informacije o postopku poravnave in dokumentov, ki zadevajo prizanesljivost, vendar je zavrnil dostop do drugih dokumentov, in sicer do korespondence s tretjimi stranmi in odgovorov na obvestilo o nasprotovanju, ki sta jih predložila naslovnika sklepa o poravnavi. Scania se je zaradi te zavrnitve obrnila name. Po pregledu dokumentacije sem zavrnil prošnjo Scanie za dostop do korespondence s tretjimi stranmi (v glavnem prošenj morebitnih tožnikov za nadaljnje odškodninske tožbe glede dostopa javnosti v skladu z Uredbo (ES) št. 1049/2001 (3)), vendar omogočil dostop do štirih odlomkov v odgovorih drugih strani na obvestilo o nasprotovanju, ki bi jih bilo mogoče obravnavati kot nove razbremenilne dokaze v zvezi s Scanio (odlomki, v katerih je druga stran popravila ali dodala svoje izjave podjetja zaradi prizanesljivosti ali dodala nove dokaze na podlagi zaslišanj zaposlenih).

5. Scania je 23. septembra 2016 pisno odgovorila na obvestilo o nasprotovanju in zaprosila za ustno zaslišanje. Ustno zaslišanje je potekalo 18. oktobra 2016.

6. Komisija je 7. aprila 2017 na družbo Scania AB naslovila dopis o dejstvih. Družba Scania AB je 12. maja 2017 predložila odgovor na dopis o dejstvih. Komisija je 23. junija 2017 na Scanio naslovila identičen dopis o dejstvih, v katerem je določila rok desetih delovnih dni za predložitev dodatnih pripomb poleg tistih, ki jih družba Scania AB predložila 12. maja 2017. Scania je 7. julija 2017 potrdila, da so pripombe družbe Scania AB odražale tudi stališče družb Scania CV AB in Scania Deutschland GmbH.

7. Scania je v svojem odgovoru na obvestilo o nasprotovanju trdila, da Komisija po sprejetju sklepa o poravnavi z dne 19. julija 2016 ne more več sprejeti sklepa o ugotovitvi kršitve s strani Scanie, ne da bi kršila načelo domneve nedolžnosti in pravice do obrambe Scanie. S to trditvijo se ne strinjam. Sklep o poravnavi ne vsebuje nobene ugotovitve kršitve v zvezi s Scanio, Scania pa je lahko v celoti uveljavljala svoje pravice do obrambe s pisnim odgovorom na obvestilo o nasprotovanju in dopis o dejstvih ter na ustnem zaslišanju.

8. Na podlagi člena 16 Sklepa 2011/695/EU sem preučil, ali se osnutek sklepa nanaša samo na nasprotovanja, v zvezi s katerimi je Scania imela priložnost izraziti svoja stališča. Ugotavljam, da je tako.

9. Na splošno ugotavljam, da je bilo učinkovito uveljavljanje procesnih pravic Scanie v tej zadevi spoštovano.

V Bruslju, 26. septembra 2017 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Glej Sklep Komisije C(2016) 4673 z dne 19. julija 2016, povzetek navedenega sklepa (UL C 108, 6.4.2017, str. 6) in končno poročilo pooblaščenca za zaslišanje (UL C 108, 6.4.2017, str. 4).

(3) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).